Carcassonne
Store norske leksikon,Geografi,Verdens geografi,Europa,Frankrikes geografi
Carcassonne er en by i det sørlige Frankrike, i regionen Occitanie, hovedstad i departementet Aude, ved elven Aude, 85 kilomrter sørøst for Toulouse. Byen har 46 031 innbyggere (2017).
Carcassonne er et handelssenter og har stor turisttrafikk.Byen deles av Aude i en øvre, gammel bydel (La Cité) og en nyere, nedre bydel (Ville Basse). Gamlebyen, som er omgitt av doble festningsmurer med mange tårn, gir et av de best bevarte bybilder fra middelalderen i Europa. Sammenbygd med festningsmuren er slottet Comtal (1100-tallet). Her finnes også Saint-Nazaire-katedralen (1000–1300-tallet). Den nedre bydel har boulevarder og brede gater i et ruteformet gatenett. Her ligger domkirken Saint-Michel (1200-tallet). Den historiske delen av byen er ført på UNESCOs Liste over verdens kultur- og naturarv. Historie Carcassonne, romernes Carcaso, var alt på Caesars tid en betydelig by. De eldste delene av festningsanleggene var fra vestgotisk tid omkring 400-tallet, og stod uskadde til den franske revolusjonen. Byen var et av albigensernes viktigste støttepunkter og ble inntatt av Simon de Montfort 1209. Den nedre, nye by ble grunnlagt 1247 av Ludvig 9. En storstilt restaurering av de middelalderlige befestningene ble påbegynt i 1850-årene av den franske arkitekt og arkeolog Viollet-le-Duc, og pågikk frem til 1960-årene. Les mer i Store norske leksikon Frankrike